HR Službeni list Europske unije C 294/8

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2017/C 294/08)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„OIGNON DOUX DES CÉVENNES”

EU br.: PDO-FR-02284 – 27.1.2017.

ZOI ( X ) ZOZP ( )

1. Skupina koja podnosi zahtjev i legitimni interes

Association de Défense de l’Oignon doux des Cévennes (ADOC) Maison de la formation et des entreprises 30b, route du Pont-de-la-Croix 30120 Le Vigan FRANCE Tel. +33 467827678 E-pošta: defenseoignondoux.cevennes@wanadoo.fr

Sastav i legitimni interes: Skupinu koja podnosi zahtjev čine proizvođači i pogoni za pakiranje ZOI-ja „Oignon doux des Cévennes”, okupljeni oko udruženja koje podliježe Zakonu od 1. srpnja 1901. Zbog tog razloga ima legitimni interes podnijeti zahtjev za izmjenu specifikacija.

2. Država članica ili treća zemlja

Francuska

3. Rubrika specifikacije proizvoda na koju se primjenjuje/primjenjuju izmjena/izmjene

— ☐ Naziv proizvoda — ☐ Opis proizvoda — ☐ Zemljopisno područje — ☒ Dokaz o podrijetlu — ☒ Način proizvodnje — ☐ Povezanost — ☒ Označivanje — ☒ Ostalo [zemljopisno područje, povezanost, podaci o skupini, nadzorna tijela]

4. Vrsta izmjene

— ☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 — ☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument), koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

5. Izmjena (izmjene)

— Dokaz o podrijetlu

Postupak identifikacije gospodarskih subjekata predviđen poglavljem specifikacije „Podaci kojima se dokazuje podrijetlo proizvoda iz zemljopisnog područja” mijenja se kako slijedi:

— Izmjena datuma predaje zahtjeva za identifikaciju

Datum predaje prijave za identifikaciju, koji je trenutačno 31. svibnja u godini sijanja, pomiče se na 30. studenoga u godini koja prethodi sijanju kako bi se zadržala usklađenost s identifikacijom parcela i godišnjim dobom. Time će se ujedno omogućiti bolje planiranje kontrole na terenu i pojednostavljenje za proizvođače.

— Izmjena izjave o pripremi tla za sjetvu: dodaje se „zahtjev za dobrovoljno povlačenje”

U ovu izjavu uvršten je zahtjev za dobrovoljno povlačenje kako bi se zajamčilo kvalitetnije ažuriranje popisa ovlaštenih gospodarskih subjekata te omogućilo redovito praćenje subjekata ZOI-ja „Oignon doux des Cévennes”.

— Izmjena izjave o stavljanju na tržište

Kako bi se pojasnilo koji gospodarski subjekti moraju ispuniti tu izjavu, navodi se da se ta izjava odnosi samo na one subjekte koji proizvod stavljaju na tržište, to jest, na proizvođače-pogone za pakiranje (izravna prodaja) i pogone za pakiranje. Dakle, nakon riječi „proizvođači” dodaje se riječ „pogon za pakiranje”. Tekst odredbe mijenja se kako slijedi: „Svake godine do 31. svibnja, a nakon berbe proizvođači-pogoni za pakiranje i pogoni za pakiranje dostavljaju skupini izjavu o stavljanju na tržište […]”.

— Dodana je mogućnost provedbe organoleptičkog i analitičkog ispitivanja serija spremnih za pakiranje

Izmijenjene su točke o nadzoru proizvoda sadržane u poglavlju specifikacije „Podaci kojima se dokazuje podrijetlo proizvoda iz zemljopisnog područja”: kako bi se pojačalo organoleptičko i analitičko ispitivanje luka „Oignon doux des Cévennes”, dodana je mogućnost uzimanja uzoraka na serijama spremnima za pakiranje. Nadzor zapakiranih serija ostaje.

U točki 3.5. jedinstvenog dokumenta ta se mogućnost odražava dodavanjem riječi „koji su spremni za pakiranje” na kraju sljedeće rečenice: „Konačno, organoleptičko i analitičko ispitivanje, kojim se jamči usklađenost luka s njegovim organoleptičkim profilom, provodi se uzorkovanjem pakiranih serija ili serija spremnih za pakiranje.”

— Način proizvodnje

Sjeme

— Podupiranje stabljika cvijeta namijenjenih proizvodnji vlastita sjemena

Briše se obveza podupiranja stabljika cvijeta za proizvodnju vlastita sjemena. Naime, postoje i drugi načini, kao što je zagrtanje stabljika zemljom, što omogućuje njihovo učinkovito uspravno držanje koje se postiže gomilanjem zemlje u podnožju biljke. Stoga je u specifikaciji uvedena mogućnost zagrtanja.

Tako se rečenica „Stabljike cvijeta moraju se poduprijeti najkasnije kada dosegnu polovicu svoje zrele visine” zamjenjuje rečenicom: „Stabljike cvijeta podupiru se najkasnije kada dosegnu polovicu svoje zrele visine ili se zagrću zemljom.”.

Tijek uzgoja

— Zabranjeno je presađivanje na zasijane parcele

Dosad su proizvođači mogli presađivati luk na parcele koje su iste godine već bile zasijane. Nakon nekoliko godina tehničkog praćenja utvrđeno je da presađivanje luka na te parcele redovito uzrokuje zdravstvene probleme i smanjuje kvalitetu luka (na primjer, krhke ljuske). Presađivanje nasada pogoduje zadržavanju i razvoju organizma Thrips tabaci, izvora zaraze za susjedne parcele. Zato je u svrhu planiranja dugoročno održive i trajne poljoprivrede važno zabraniti tu praksu.

Stoga je umetnuta rečenica „Zabranjuje se presađivanje na parcelu koja je iste godine već bila zasijana.”.

— Izmjena datuma zadnjeg unosa dušika

U važećoj specifikaciji navedeno je da zadnji unos mineralnog dušika mora biti obavljen najkasnije mjesec dana prije berbe. Ova je odredba izmijenjena te je dopušteno da se zadnji unos dušika obavi najkasnije mjesec i pol dana nakon presađivanja, radi lakšeg nadzora. Naime, s obzirom na to da je datum presađivanja registriran, lakše je odrediti datum zadnjeg unosa dušika. Ovom se odredbom ujedno proizvođaču omogućuje da, u slučaju ranije berbe nego što je bila očekivana, spriječi prekasni unos dušika.

— Izmjena datuma početka berbe

Važećom specifikacijom predviđeno je da se luk „Oignon doux des Cévennes” bere u kolovozu i rujnu. Kako bi se uzele u obzir klimatske promjene utvrđene u posljednje vrijeme, razdoblje berbe od kolovoza do rujna pomaknuto je na razdoblje od 20. srpnja do 20. rujna kako bi se omogućila rana berba za najtoplijih godina.

Međutim, zadržana je odredba o tome da berba mora obvezno započeti kada otpadne 50 % listova.

Skladištenje i prijevoz

— Izmjena spremnika za prijevoz luka u pogonu za pakiranje

Zbog tehničkog napretka u pogledu skladištenja i čuvanja određeni proizvođači žele za te dvije faze upotrebljavati veće spremnike, a kako bi ograničili rukovanje proizvodom, ali i na najbolji način iskoristili prostor u objektima te osigurali bolje čuvanje. Nakon sortiranja i pripreme pojedini proizvođači žele imati mogućnost isporučivanja svojih proizvoda u spremnicima većima nego što su košare od 20 kg (spremnik predviđen važećom specifikacijom) te žele upotrebljavati palete visine najviše do 75 cm i zapremnine do najviše 350 kg luka.

Glavna briga skupine i dalje je kvaliteta rukovanja lukom. Stoga su palete koje će se upotrebljavati za prijevoz podvrgnute ispitivanju kako bi se zaštitila cjelovitost luka: donja strana palete obložena je spužvom, rubovi nisu toliko oštri kao na košarama koje su trenutačno u upotrebi, a s obzirom na to da nikada nisu napunjene do kraja, ne postoji opasnost da će gornji spremnici zgnječiti luk. Jednako tako, „depaletizator” koji će se koristiti za pražnjenje paleta mora imati i posebne značajke kako bi se ograničili udarci: nakon što se paleta postavi u uređaj, uz nju automatski prianja zaštitni obloženi poklopac čije dimenzije odgovaraju unutrašnjosti palete, čime se sprječava ispadanje. Sve su radnje mehaničke i ručno ih nadzire operator „depaletizatora” koji u bilo kojem trenutku može obustaviti postupak. On naginje paletu u smjeru pomične trake koja usmjerava proizvod prema kalibratoru te ručno upravlja postupnim otvaranjem poklopca, čime kontrolira pravilno ispadanje luka.

Kao prednosti mogu se istaknuti racionalizacija rada i veća sigurnost proizvođača i osoblja u pogonima za pakiranje: palete se lakše prenose i njima se rukuje viličarom. Time je, s jedne strane, olakšan posao proizvođačima i radnicima u pogonima za pakiranje koji više ne podižu košare ručno te je, s druge strane, smanjena opasnost od pada paletiziranih naslaganih plastičnih košara koje nisu stabilne kao naslagane palete.

Kada je riječ o kvaliteti luka, skupina je provela organoleptičke preglede luka koji je bio pripremljen i prevezen tom vrstom spremnika. Analizom tih ispitivanja utvrđeno je da prijevoz na paletama ne šteti kvaliteti luka za koji se želi dobiti ZOI „Oignon doux des Cévennes”.

Stoga se rečenica: „Luk se u pogone za pakiranje prevozi u plastičnim košarama ili kartonskim kutijama zapremnine najviše do 20 kg” zamjenjuje rečenicom: „Luk se u pogone za pakiranje prevozi u spremnicima visine najviše do 75 cm i zapremnine do najviše 350 kg luka.”

Pakiranje

Kako bi se otklonila svaka dvoznačnost, ističe se da se pogon za pakiranje nalazi na određenom zemljopisnom području.

— Uvodi se provjera kvalitete serija u pogonima za pakiranje

Kako bi se zajamčila kvaliteta proizvoda nakon pakiranja, uveden je sustavni pregled serija po njihovu dolasku u pogone za pakiranje, a koji se provodi u roku od 24 sata od odlaska serija s poljoprivrednog gospodarstva. Rok od 24 sata određen je zbog postojeće prakse: većina serija koja u pogon stigne ujutro (ili navečer) pakira se tijekom dana, a kupcu se isporučuje poslijepodne ili najkasnije sutradan.

— Brisanje obveze pečaćenja pakiranja

Sadašnjom specifikacijom predviđeno je sljedeće: „Pakiranje se mora zatvoriti na način koji, ako se pakiranje otvori, onemogućuje ponovno zatvaranje.” U maloprodaji nije moguće pridržavati se ovog zahtjeva. S obzirom na razvoj takve vrste prodaje, predlaže se brisanje tog zahtjeva.

U točki 3.5. jedinstvenog dokumenta uzima se u obzir brisanje ove obveze.

— Jednostavnije pakiranje

U rečenici pod točkom 3.5. jedinstvenog dokumenta „Luk se pakira u ambalažu kao što su kartonske kutije s plastičnom folijom maksimalne zapremnine 12 kg ili u mrežice maksimalne zapremnine 5 kg” briše se navod „kartonske kutije s plastičnom folijom” kako bi se gospodarskim subjektima koji ne raspolažu opremom za plastificiranje omogućilo da stavljaju proizvod na tržište, osobito za maloprodaju, a da zbog toga ne dođe do pada kvalitete pakiranja. Osim toga, ovo je brisanje u skladu s brisanjem obveze pečaćenja pakiranja.

Označivanje

Kako bi se iz specifikacije uklonile odredbe o označivanju koje pripadaju pod opće propise, briše se naziv pogona za pakiranje i datum pakiranja.

Ovo se brisanje odražava u sadržaju točke 3.6. jedinstvenog dokumenta.

Drugo

— Zemljopisno područje

Zemljopisno područje ne mijenja se, već se promjena odnosi na identifikaciju parcela predviđenu u poglavlju specifikacije pod nazivom „zemljopisno područje”.

Kako bi postupak identifikacije parcela bio što jednostavniji, zahtjevi za identifikaciju parcela, koje proizvođači moraju dostaviti INAO-u zajedno sa sadašnjom specifikacijom, upućuju se skupini koja ih u jedinstvenom dokumentu dostavlja službama INAO-a.

Nadalje, kako bi se rok za taj postupak prilagodio kalendaru uzgoja (sijanje može početi od 1. siječnja), krajnji datum za predaju zahtjeva za identifikaciju parcela izmijenjen je i pomaknut s 31. prosinca na 31. svibnja godine koja prethodi godini u kojoj se nove parcele pripremaju za sijanje.

— Povezanost

Izvršena je urednička revizija radi objedinjavanja povezanosti. U tom smislu nije izvršena nikakva izmjena. Povezanost sadržana u jedinstvenom dokumenti nije izmijenjena.

— Ažuriranje podataka o skupini koja podnosi zahtjev

Briše se upućivanje na broj telefaksa.

— Nadzorna tijela

Podaci o nadzornom tijelu zamijenjeni su podacima o nadležnim tijelima na području nadzora. Nacionalnom institutu za podrijetlo i kvalitetu (INAO) i Glavnoj upravi za tržišno natjecanje, potrošačka pitanja i sprečavanje prijevara (DGCCRF). Tom se izmjenom želi izbjeći izmjena specifikacije u slučaju promjene nadzornog tijela.

JEDINSTVENI DOKUMENT

„OIGNON DOUX DES CÉVENNES”

EU br.: PDO-FR-02284 – 27.1.2017.

ZOI ( X ) ZOZP ( )

1. Naziv

„Oignon doux des Cévennes”

2. Država članica ili treća zemlja

Francuska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Oznaku izvornosti „Oignon doux des Cévennes” nosi luk pogodan za čuvanje, uzgojen na terasastom tlu. Boja mu je sedefasto bijela do bakrena, a glavica okrugla do izdužena, sjajna s tankom i prozirnom ljuskom. Listovi su mu debeli, a njihovo je srednje tvrdo i sočno meso bijele boje. Sadržaj suhe tvari manji je od 10 %. Meso sirovog luka hrskavo je, sočno i slatkasto, ni ljutog ni gorkog okusa, nježne i uravnotežene arome. Termički obrađen luk zadržava sjajnu boju i postaje proziran, u ustima mastan, sočan i sladak, nije gorak, s okusom po kestenu i prženom.

Luk pakiran nakon 15. svibnja godine koja slijedi nakon godine berbe ne smije nositi zaštićenu oznaku izvornosti „Oignon doux des Cévennes”. Luk mora biti stavljen na tržište u izvornom pakiranju koje se upotrebljava isključivo za oznaku. Proizvod može biti stavljen na tržište najranije 1. kolovoza godine berbe.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Luk mora biti posijan i uzgojen na određenom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Proizvod se pakira na zemljopisnom području utvrđenom u točki 4. ovog jedinstvenog dokumenta. Pakiranje se obavlja u pogonima za pakiranje koje je odredila skupina. Luk se pakira u ambalažu maksimalne zapremnine 12 kg ili u mrežice maksimalne zapremnine 5 kg.

Proizvod se mora pakirati na određenom zemljopisnom području kako bi se očuvala kvaliteta.

Luk pakira proizvođač ili ga šalje u pogon za pakiranje. Pakiranjem na određenom zemljopisnom području izbjegava se pretjerano rukovanje. Na taj se način čuvaju karakteristike luka, a posebno njegova tanka, prozirna i vrlo nježna ljuska, čime se sprječava kvarenje. Konačno, organoleptičko i analitičko ispitivanje, kojim se jamči usklađenost luka s njegovim organoleptičkim profilom, provodi se uzorkovanjem pakiranih serija ili serija koje su spremne za pakiranje.

3.6. Posebna pravila za označivanje proizvoda na koji se odnosi registrirani naziv

Osim obveznih oznaka predviđenih propisima o označivanju i prezentiranju prehrambenih proizvoda, etiketa za luk s oznakom izvornosti „Oignon doux des Cévennes” sadržava sljedeće oznake:

u istom vidnom polju i na istoj etiketi: — naziv zaštićene oznake izvornosti „Oignon doux des Cévennes” napisan slovima čija veličina ne smije biti manja od najveće veličine slova upotrijebljene na etiketi, — navod „ZOI” i/ili „zaštićena oznaka izvornosti”, koji se mora nalaziti tik ispred ili tik iza naziva oznake, bez umetnutog teksta, — oznaku ZOI Europske unije. — posebni identifikacijski broj sastoji se od oznake proizvođača iza kojeg slijedi oznaka parcele. Za pakiranja od najviše 5 kg može se zamijeniti oznakom koja vrijedi za sve serije dostavljene u istom danu.

4. Sažeta definicija zemljopisnog područja

Zemljopisno područje u kojem se uzgaja ZOI „Oignon doux des Cévennes” obuhvaća površinu 32 općine departmana Gard:

Arphy; Arre; Arrigas; Aulas; Aumessas; Avèze; Bez-et-Esparon; Bréau-et-Salagosse; Colognac; Cros; Lasalle; Mandagout; Mars; Molières-Cavaillac; Monoblet; Notre-Dame-de-la-Rouvière; Pommiers; Roquedur; Saint-André-de-Majencoules; Saint-André-de-Valborgne; Saint-Bonnet-de-Salendrinque; Saint-Bresson; Sainte-Croix-de-Caderle; Saint-Julien-de-la-Nef; Saint-Laurent-le-Minier; Saint-Martial; Saint-Roman-de-Codières; Soudorgues; Sumène; Vabres; Valleraugue; Vigan (le).

5. Povezanost sa zemljopisnim područjem

Specifičnost zemljopisnog područja

Zemljopisno područje u kojem se uzgaja ZOI „Oignon doux des Cévennes” pruža se uglavnom po stijenama granita i škriljevca na jugoistočnom rubu Središnjeg masiva i osobito po obroncima masiva Aigoual (1 565 m). Klima je mediteranska sa sušnim ljetima i padalinama koje su obilne ujesen i nešto slabije u proljeće, a čija je prosječna količina 1 500 mm. Temperature znatno variraju, sa mnogo sunca ljeti i poprilično hladnim razdobljem od jeseni do proljeća uz povremeni snijeg. Prosječna je godišnja temperatura od 12 do 13 °C.

U neravnom reljefu Cévennesa brdski se lanci (serres) izmjenjuju s uskim i zatvorenim dolinama (valats) koje se pružaju od sjeverozapada prema jugoistoku. Na tim strmim padinama nastaju izraženi klimatski kontrasti, a obilne kiše u razdobljima ravnodnevnice pogoduju eroziji tla i ponekad izazivaju razorne poplave. Kako bi ovladali ovim reljefom, sevenski poljoprivrednici preobrazili su padine u terase tako što su identificirali zone dubljih nanosa i velike površine pregradili suhozidom, koji je tipična značajka sevenskog krajolika.

Posebnosti proizvoda

Zahvaljujući svojim organoleptičkim svojstvima luk „Oignon doux des Cévennes” uživa regionalni i nacionalni ugled: luk je vrlo sladak, nije ni ljut ni gorak i vrlo je sočan zbog čega mu je tekstura ugodna bez obzira na to je li sirov ili termički obrađen.

Nadalje, vizualno je prepoznatljiv i cijenjen zbog svoje okrugle do izdužene glavice, sjajne sedefasto bijele do ponekad bakrene boje i tanke i prozirne ljuske.

Unatoč niskom sadržaju suhe tvari (manje od 10 %) luk se može dobro čuvati sve do kraja zime.

Uzročna povezanost

Luk „Oignon doux des Cévennes”, koji se uzgaja na južnim obroncima Središnjeg masiva, izvorna je i posebna sorta luka zbog svojeg načina uzgoja, ali i zbog svojih fizičkih i okusnih karakteristika.

U tom su posebnom okolišu ljudi znali obrađivati tlo kako bi iskoristili sve njegove prednosti, odabrati okolišu prilagođenu sortu i razviti tehnike uzgoja kojima se naglašuju vrijednosti tog jedinstvenog proizvoda.

Prirodna ograničenja zemljopisnog područja: zbog nedostatka ravnih površina i erozije tla poljoprivrednici su bili prisiljeni urediti svoj okoliš kako bi ga što bolje iskoristili. Uređivanje terasa, koje su se navodnjavale s pomoću gravitacije posebnim kanalima („béal”) koji su dovodili vodu iz gorskih potoka, brzo se rasprostranilo već u 18. stoljeću i omogućilo povećanje vrlo skromnih obradivih površina, a time i bolje prehranjivanje brojnog stanovništva, istodobno štiteći tlo od erozije.

Na navodnjavanim terasama s najboljim položajem na pola obronka i u blizini zaselaka uzgajalo se povrće. Tla koja nastaju razgradnjom granitnih stijena i škriljevca kisela su, pjeskovita, porozna i s malim udjelom ilovače, i obično se gnoje ovčjim i kozjim gnojem s obližnjih farmi. Uzgoj slatkog luka na tom području isprva je bio namijenjen prehrani, da bi se kasnije razvio u pravu poljoprivrednu proizvodnju. Parcele na kojima se tradicionalno uzgaja luk, ponekad i više od 50 godina, nazvane su „Cébières”.

Tradicionalna sorta, koju su generacije uzgajivača čuvale i poboljšavale u pogledu njezina izgleda, slatkoće i čuvanja, dobro je prilagođena lokalnom podneblju: riječ je o luku koji raste za dugih dana, sije se u siječnju na parcelama koje su zbog svojeg položaja najbolje zagrijane u proljeće, nakon čega se ručno presađuje i redovito zalijeva. Glavice se beru krajem ljeta, prije kišnog razdoblja rujanske ravnodnevnice, što omogućuje njihovo sušenje na polju i čuvanje u dobrim higijenskim uvjetima.

Uzgojna praksa i prirodan okoliš višestruko utječu na karakteristike luka. Sijanjem na najboljim parcelama brzo se dobivaju snažne presadnice. Precizno ručno presađivanje omogućuje optimizaciju gustoće nasada kako bi se dobile dovoljno velike, skladno oblikovane glavice, bez spljoštenih dijelova. Nizak udio ilovače u tlu povoljno utječe na slatkoću luka, ali pjeskovita tekstura tla sprječava formiranje dostatnih zaliha vode. Stoga je ljeti navodnjavanje neophodno i provodi se redovito u malim količinama. Na taj način sprječava se rasipanje vode i nastanak vodenog stresa za biljku, pri kojem luk poprima ljutu i gorku aromu, i istodobno osigurava sočnost listova. Konačno, selekcijom parcela, kojom se prednost daje parcelama položenima u smjeru sjeverozapad-jugoistok, a izbjegavaju vlažne doline, osigurava se uzgoj luka isključivo na parcelama s povoljnom mikroklimom. Zahvaljujući tome luk ranije dozrijeva i manje je izložen bolestima, čime se smanjuje upotreba pomoćnih sredstava i poboljšava kvaliteta kod čuvanja proizvoda.

Prirodna obilježja tog zemljopisnog područja u kombinaciji s uzgojnom praksom poljoprivrednika koji su znali kako najbolje iskoristiti potencijal krajolika oblikovali su izvorne značajke „Oignon doux des Cévennes”.

Upućivanje na objavu specifikacije

(članak 6. stavak 1. drugi podstavak ove Uredbe)

https://info.agriculture.gouv.fr/gedei/site/bo-agri/document_administratif-2d5ebdde-8e40-4f43-8e99-92aed84216dd/telechargement

(1) SL L 343, 14.12.2012., str. 1.